Anker Buch

Anker Buch (født 25. marts 1940 i Vejgaard, død 1. april 2014 i Mønsted) var en kendt dansk violinist.

Barndom og ungdom 
Anker Buch er opvokset i Svenstrup syd for Aalborg, hvor hans far var slagter. Den første violin fik Anker Buch i en alder af 8 år, og hans første lærer var koncertmester Rolf Kjeldahl fra Aalborg Symfoniorkester. 10 år gammel debuterede han som solist i Odd Fellow Palæet i Aalborg.

Uddannelse og karriere 
I 1954 begyndte han som 14-årig at studere ved Det Kongelige Danske Musikkonservatorium. Studiet blev afsluttet i 1956, da han som sekstenårig fik en stilling som koncertmester ved Islands Symfoniorkester. Fra 1958 til 1964 studerede han på den internationalt anerkendte Juilliard School of Music i New York, USA, hvorfra han som første dansker nogensinde modtog graduate og post-graduate diploma. Han modtog undervisning af bl.a. den armenske professor  og studerede samtidig med violinister som , Itzhak Perlman, og . 

Under sit studie havde han flere jobs og optrådte blandt andet i de dengang berømte Johnny Carson and Merv Griffin shows på TV. I disse år blev han også medlem af American Variety Artists og deltog flere gange i showet 'around the world in 80 minutes', der blev arrangeret af hans manager Herman Rothenberg.

Efter sin internationale debut som solist ved en koncert i Town Hall, New York i 1964, besluttede han at bosætte sig i Danmark for at lade sin violinkarriere tage udgangspunkt herfra. Efter sin hjemkomst til Danmark i 1964 modtog Anker Buch som den første Jacob Gades Legat. 

Debuten i Town Hall blev imidlertid en så stor succes, at han måtte krydse Atlanten adskillige gange for at optræde i radio, tv og ved koncerter ikke blot i USA, men også i resten af verden. Siden har han spillet mere end 7000 koncerter over hele verden, hvilket gør ham til en af Danmarks mest optrædende musikere.  

Samtidig med sin solokarriere havde Anker Buchs sin egen internationale sommerskole på Mors, hvor violinister i alle aldre og på alle niveauer har modtaget undervisning. Anker Buch var initiativtageren og drivkraften for denne skole i 23 år. Skolen blev senere drevet videre af nogle af Anker Buchs første elever.

I 1981 købte Anker Buch turistattraktionen Mønsted Kalkgruber, og fandt indimellem sine mange koncerter tid til at drive stedet som årligt besøges af mange tusinde gæster. Samtidig har han indspillet cd'er, og afholdt særlige koncerter i gruberne 40 meter under jorden samt i Det gamle kalkværk, som ligger i forbindelse med kalkgruberne. Hele området er i dag fredet og drives af staten.  

Anker Buch har siden salget af Mønsted Kalkgruber i 1995 helliget sig sin violinkarriere, som fortsat fører ham rundt om i verden og i særdeleshed i Danmark til koncerter, hvor han ofte benyttes i forbindelse med arrangementer af mere privat karakter f.eks. firmaarrangementer, private fester, skolekoncerter og til særligt arrangerede sammenkomster i Det Gamle Kalkværk ved Mønsted Kalkgruber. 

Foruden det musiske talent havde Anker Buch evnen og lysten til at fortælle. Derfor kunne han spille for høj som lav og formidle musikken, fra børnehaver til bonede gulve i Udenrigsministeriet, fra store koncertsale til små landsbykirker. 

I 2000 stiftede han i anledningen af sin 60 års fødselsdag sin egen pris: Anker Buch Prisen, som uddeles til særlige talenter eller støtter inden for den musiske verden.

Hædersbevisninger 
 Jacob Gades Legat, 1964

Artikler 
 Anker Buch: Barnet ved Bækken  – bidrag til bogen Barn af Himmerland.

Diskografi 
 NOW and THEN – ABM Music 6, årstal? Øvrige musikere Laif Møller Lauridsen, guitar, Jørgen Skovhøj, bas, Arne Østergaard, trommer
 Årtusindets sange gennem 4 årstider
 Anker Buch spiller koncert i Mønsted Kalkgruber
 Kirkekoncert med Anker Buch
 Anker Buch spiller julemusik

Eksterne referencer 
 Anker Buchs netsted

Noter og referencer 

Violinister fra Danmark
Personer fra Aalborg
Personer fra Svenstrup